[pic] | EURÓPAI BIZOTTSÁG |

Brüsszel, 2010.4.21.

COM(2010)166 végleges

2010/0090 (NLE)

Javaslat:

A TANÁCS HATÁROZATA

az egyrészről az Európai Közösség, másrészről a Ciszjordánia és a Gázai övezet Palesztin Nemzeti Hatósága nevében eljáró Palesztin Felszabadítási Szervezet (PFSZ) között létrejött, kereskedelemről és együttműködésről szóló euromediterrán ideiglenes megállapodással létrehozott Vegyes Bizottságban a megállapodáshoz tartozó, a „származó termékek” fogalmának meghatározásáról és az igazgatási együttműködés módszereiről szóló 3. jegyzőkönyv 15. cikke (7) bekezdésének módosításával összefüggésben az Európai Unió által képviselendő álláspontról

INDOKOLÁS

A JAVASLAT HÁTTERE

Az EK és a Palesztin Felszabadítási Szervezet közötti szerződés 3. jegyzőkönyvének 15. cikke rendelkezik a vámvisszatérítések tilalmáról. E cikk (7) bekezdése Ciszjordánia és a Gázai övezet számára átmeneti időszakot ír elő a vámvisszatérítés tilalmának teljes körű alkalmazásáig, és egyben lehetőséget ad ennek a partnernek, hogy ez alatt az idő alatt vámvisszatérítést ítéljen oda exportőrei vagy gazdasági szereplői számára.

Az átmeneti időszak 2009. december 31-én lejárt. A 15. cikk (7) bekezdése azonban lehetővé teszi, hogy ez az időszak „közös megegyezéssel” meghosszabbítható legyen.

A Palesztin Felszabadítási Szervezet írásban kérelmezte a vámvisszatérítésre vonatkozó rendelkezés meghosszabbítását és a vámtételekre vonatkozó alkalmazandó tarifák felülvizsgálatát.

A 3. jegyzőkönyv 39. cikkének megfelelően a fenti jegyzőkönyv rendelkezéseit a Vegyes Bizottság határozatával módosítani kell.

A 15. cikk (7) bekezdésében foglalt rendelkezés helyébe így a határozatban szereplő szöveg lép.

A határozat tartalmazza egyrészt e vámvisszatérítésre vonatkozó rendelkezés érvényességének módosítását, másrészt a visszatartandó és alkalmazandó vámtételek módosítását.

Az egyértelműség, a gazdaság hosszú távú kiszámíthatósága és a gazdasági szereplők számára a jogbiztonság biztosítása céljából a megállapodásban részt vevő felek megállapodtak abban, hogy 2010. január 1-jei hatállyal három évvel meghosszabbítják a 15. cikk (7) bekezdésében foglaltak alkalmazását.

Ezenkívül a Ciszjordániában és a Gázai övezetben alkalmazandó vámilletékek mértékét helyénvaló az EU-ban jelenleg alkalmazott mértékhez igazítani.

Az Európai Bizottság és az illetékes ciszjordániai és gázai övezeti hatóságok levélváltás útján megállapodtak abban, hogy e határozat hivatalos elfogadásáig e szöveg tartalmát 2010. január 1-jétől alkalmazzák.

KONZULTÁCIÓ AZ ÉRDEKELTEKKEL; HATÁSVIZSGÁLAT

Az érdekelt felek a pán-euromediterrán munkacsoport és a Vámkódex Bizottság (Származási Szekció) keretében tárgyaltak.

Külső szakértők bevonására nem volt szükség.

Hatásvizsgálatra nincs szükség, mivel a javasolt módosítások csupán technikai jellegűek, és nem változtatják meg az eredeti származási jegyzőkönyv tartalmát.

A JAVASLAT JOGI ELEMEI

A 3. jegyzőkönyv 15. cikke (7) bekezdését érintő változások természetéből adódóan, valamint jogbiztonsági okokból a bekezdés egészét ki kell cserélni.

A vámvisszatérítésekről szóló módosított rendelkezést 2010. január 1-jétől visszaható hatállyal kell alkalmazni.

E rendelkezés módosításának jogalapja az Európai Unió működéséről szóló szerződés 207. cikke (4) bekezdésének első albekezdése, a 218. cikk (9) bekezdésével összefüggésben.

A javaslat az Európai Unió kizárólagos hatáskörébe tartozik, ezért a szubszidiaritás elve nem alkalmazható.

Javasolt aktus: tanácsi határozat.

KÖLTSÉGVETÉSI VONZATOK

A javaslatnak nincsenek az uniós költségvetést érintő vonzatai.

KIEGÉSZÍTŐ INFORMÁCIÓK

A javaslat nem tartalmaz felülvizsgálatra, módosításra vagy megszüntetésre vonatkozó rendelkezést.

2010/0090 (NLE)

Javaslat:

A TANÁCS HATÁROZATA

az egyrészről az Európai Közösség, másrészről a Gázai övezet Palesztin Nemzeti Hatósága nevében eljáró Palesztin Felszabadítási Szervezet (PFSZ) között létrejött, kereskedelemről és együttműködésről szóló euromediterrán ideiglenes megállapodással létrehozott Vegyes Bizottságban a megállapodáshoz tartozó, a „származó termékek” fogalmának meghatározásáról és az igazgatási együttműködés módszereiről szóló 3. jegyzőkönyv 15. cikke (7) bekezdésének módosításával összefüggésben az Európai Unió által képviselendő álláspontról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre, és különösen annak 207. cikke (4) bekezdésének első albekezdésére, összefüggésben 218. cikkének (9) bekezdésével,

tekintettel az Európai Bizottság javaslatára,

mivel:

1. Az EK/PFSZ Vegyes Bizottság 2009. június 24-i 1/2009 határozata[1] által módosított, az egyrészről az Európai Közösség, másrészről a Ciszjordánia és a Gázai övezet Palesztin Nemzeti Hatósága nevében eljáró Palesztin Felszabadítási Szervezet (PFSZ) között létrejött, kereskedelemről és együttműködésről szóló euromediterrán ideiglenes megállapodás 3. jegyzőkönyve (a továbbiakban: a megállapodás)[2] meghatározza a „származó termékek” fogalmát és az igazgatási együttműködés módszereit.

2. A származó termékek előállítása során felhasznált nem származó anyagok tekintetében a 3. jegyzőkönyv 15. cikke a vámvisszatérítés vagy a vámmentesség általános tilalmát írja elő. Mindamellett ugyanezen cikk (7) bekezdése bizonyos feltételek mellett lehetővé teszi a vámvisszatérítés vagy a vámmentesség 2009. december 31-ig történő alkalmazását.

3. Az egyértelműség, a gazdaság hosszú távú kiszámíthatósága és a gazdasági szereplők számára a jogbiztonság biztosítása céljából a megállapodásban részt vevő felek megállapodtak abban, hogy 2010. január 1-jei hatállyal három évvel meghosszabbítják a 15. cikk (7) bekezdésében foglaltak alkalmazását.

4. Ezenkívül a Ciszjordániában és a Gázai övezetben alkalmazandó vámilletékek mértékét helyénvaló az EU-ban jelenleg alkalmazott mértékhez igazítani.

5. A 3. jegyzőkönyv 39. cikkének megfelelően a megállapodással létrehozott Vegyes Bizottság jogosult a jegyzőkönyv rendelkezéseinek módosításáról dönteni.

6. Az Európai Uniónak a Vegyes Bizottságban a mellékelt határozattervezetben megállapított álláspontot indokolt képviselnie,

ELFOGADTA EZT A HATÁROZATOT:

1. cikk

Az egyrészről az Európai Közösség, másrészről a Ciszjordánia és a Gázai övezet Palesztin Nemzeti Hatósága nevében eljáró Palesztin Felszabadítási Szervezet (PFSZ) között létrejött, kereskedelemről és együttműködésről szóló euromediterrán ideiglenes megállapodással létrehozott Vegyes Bizottságban az említett megállapodáshoz csatolt, a „származó termékek” fogalmának meghatározásáról és az igazgatási együttműködés módszereiről szóló 3. jegyzőkönyv 15. cikke (7) bekezdésének, a vámvisszatérítésről vagy vámmentességről szóló rendelkezés alkalmazásának meghosszabbítására irányuló módosításával összefüggésben az Európai Unió által képviselendő álláspont a Vegyes Bizottság e határozathoz mellékelt határozattervezetén alapszik.

2. cikk

A Vegyes Bizottság határozatát az Európai Unió Hivatalos Lapjában közzé kell tenni.

Kelt Brüsszelben, […]-án/-én.

a Tanács részéről

az elnök

Javaslat:

AZ EK ÉS A PALESZTIN FELSZABADÍTÁSI SZERVEZET VEGYES BIZOTTSÁGÁNAK szám HATÁROZATA

[...]

az egyrészről az Európai Közösség, másrészről a Ciszjordánia és a Gázai övezet Palesztin Nemzeti Hatósága nevében eljáró Palesztin Felszabadítási Szervezet (PFSZ) között létrejött, kereskedelemről és együttműködésről szóló euromediterrán ideiglenes megállapodáshoz tartozó, a „származó termékek” fogalmának meghatározásáról és az igazgatási együttműködés módszereiről szóló 3. jegyzőkönyv 15. cikke (7) bekezdésének módosításáról

A Vegyes Bizottság,

tekintettel az egyrészről az Európai Közösség, másrészről a Ciszjordánia és a Gázai övezet Palesztin Nemzeti Hatósága nevében eljáró Palesztin Felszabadítási Szervezet (PFSZ) között létrejött, kereskedelemről és együttműködésről szóló euromediterrán ideiglenes megállapodásra, és különösen annak 3. jegyzőkönyve 39. cikkére,

mivel:

7. Az egyrészről az Európai Közösség, másrészről a Ciszjordánia és a Gázai övezet Palesztin Nemzeti Hatósága nevében eljáró Palesztin Felszabadítási Szervezet (PFSZ) között létrejött, kereskedelemről és együttműködésről szóló euromediterrán ideiglenes megállapodáshoz tartozó 3. jegyzőkönyv 15. cikke (7) bekezdése a vámok vagy azzal azonos hatású díjak tekintetében (a továbbiakban: a megállapodás) bizonyos feltételek mellett 2009. december 31-ig lehetővé teszi a vámvisszatérítést vagy a vámmentességet.

8. Az egyértelműség, a gazdaság hosszú távú kiszámíthatósága és a gazdasági szereplők számára a jogbiztonság biztosítása céljából a megállapodásban részt vevő felek megállapodtak abban, hogy 2010. január 1-jei hatállyal három évvel meghosszabbítják a 15. cikk (7) bekezdésében foglaltak alkalmazását.

9. Ezenkívül a Ciszjordániában és a Gázai övezetben alkalmazandó vámilletékek mértékét helyénvaló az EU-ban jelenleg alkalmazott mértékhez igazítani.

10. A megállapodás 3. jegyzőkönyvét ennek megfelelően módosítani kell.

11. Mivel a 15. cikk (7) bekezdésének alkalmazási időszaka 2009. december 31-én véget ért, e határozatot 2010. január 1-jétől kell alkalmazni,

A KÖVETKEZŐKÉPPEN HATÁROZOTT:

1. cikk

Az egyrészről az Európai Közösség, másrészről a Ciszjordánia és a Gázai övezet Palesztin Nemzeti Hatósága nevében eljáró Palesztin Felszabadítási Szervezet (PFSZ) között létrejött, kereskedelemről és együttműködésről szóló euromediterrán ideiglenes megállapodáshoz tartozó, a „származó termékek” fogalma meghatározásáról és az adminisztratív együttműködés módszereiről szóló 3. jegyzőkönyv 15. cikke (7) bekezdésének helyébe a következő szöveg lép:

"7. ”7. Az (1) bekezdéstől eltérve Ciszjordánia és a Gázai övezet jogosult arra, hogy – a Harmonizált Rendszer 1–24. árucsoportjába tartozó termékek kivételével – vámvisszatérítést vagy vámmentességet alkalmazzon származó termékek előállítása során felhasznált nem származó anyagokra vonatkozó vámok vagy azzal azonos hatású díjak esetében, a következő rendelkezések szerint:

a) a Harmonizált Rendszer 25–49. és 64–97. árucsoportjai alá tartozó termékek esetében 4 % – vagy a Ciszjordániában és a Gázai övezetben hatályos, ennél alacsonyabb – vámtétellel számított vámot vissza kell tartani;

b) a Harmonizált Rendszer 50–63. árucsoportjai alá tartozó termékek esetében 8 % – vagy a Ciszjordániában és a Gázai övezetben hatályos, ennél alacsonyabb – vámtétellel számított vámot vissza kell tartani.

Az ebben a bekezdésben foglalt rendelkezéseket 2012. december 31-ig kell alkalmazni, és azok közös megegyezéssel felülvizsgálhatóak.”

2. cikk

Ez a határozat elfogadása napján lép hatályba.

Ezt a határozatot 2010. január 1-jétől kell alkalmazni.

Kelt ...-ban/ben, …

a Vegyes Bizottság részéről

az elnök

[1] HL L 298., 2009.11.13., 1. o.

[2] HL L 187., 1997.7.16., 3. o.